UputA za popunjavanje formulara BOP 12 – stranA ulaganjA – PODUZEĆA

Formular BOP 12 bi trebao biti popunjen za poduzeća (i njihove ogranke u BiH) koja su navedena na prvoj stranici formulara.

# *- Korišteni pojmovi*

**Nerezident** je bilo koji pojedinac, poduzeće ili neka druga organizacija sa prebivalištem u bilo kojoj zemlji osim BiH. Poslovnice i ogranci nerezidentnih kompanija u BiH smatraju se rezidentima BiH. Isto tako, poslovnice i ogranci bh. kompanija u inozemstvu su nerezidenti.

**Nerezidentni izravni investitor** je nerezidentno tijelo (ili grupa srodnih nerezidenata) koje je izravno ili neizravno vlasnik 10% ili više kapitala u vašem poduzeću. Nerezidentne pravne/fizičke osobe koje su na neizravan način povezane sa vašim poduzećem (pravne/fizičke osobe koje imaju vlasništvo više od 10% u poduzeću koje je vaš izravni ulagač) se također smatraju nerezidentnim izravnim ulagačima u vašem poduzeću. Ulagač ne mora imati najveći dio dionica kako bi se smatrao izravnim ulagačem. Poduzeće može imati više od jednog stranog ulagača, a ti izravni ulagači mogu boraviti u različitim zemljama.

**Sestrinska poduzeća** su dva ili više poduzeća koja, izravno ili neizravno, imaju istog izravnog ulagača, ali jedan u drugom nemaju više od 10% vlasničkog udjela.

**Ostali nerezidenti** su oni koji nisu izravni strani ulagači u vaše poduzeće, tj:

* nerezidenti koji posjeduju manje od 10% kapitala vašeg poduzeća;
* nerezidenti koji nemaju vlasnički udio, ali s njima imate određeni dužnički/povjerilački odnos (dugoročni zajmovi, kratkoročni zajmovi, obveznice i sl.)

**Poduzeća sa stranim izravnim ulaganjem u inozemstvu su:**

* ogranci i poslovnice vašeg poduzeća ili njegovih ogranaka u inozemstvu
* poduzeća u inozemstvu u kojim vaše poduzeće ili njegovi ogranci imaju kapital od 10% ili više
* nerezidentni ogranci nerezidentnih podružnica vašeg poduzeća ili njegovih ogranaka

***- Struktura formulara BOP 12***

Formular BOP 12 prikuplja informacije koje se tiču financijskog potraživanja vašeg poduzeća i njegovih ogranaka od nerezidenata i dugovanja prema nerezidentima, na godišnjoj razini. Ovaj formular prikuplja podatke o stanjima, financijskim transakcijama, stavkama poravnanja (ostale promjene u stanjima) i prihodu/rashodu.

Formular BOP 12/G se sastoji od pet dijelova. Prvi dio A prikuplja osnovne podatke vašeg poduzeća o ulaganjima iz inozemstva i obvezama prema inozemstvu; dio B prikuplja podatke o ulaganjima vašeg poduzeća u inozemstvo i potraživanjima od inozemstva; dio C prikuplja različite dopunske informacije; a dio D prikuplja podatke o zadržanim zaradama i isplati vlasničkih prihoda vašeg poduzeća i dio E prikuplja podatke o transakcijama i stanjima po osnovu financijskih izvedenica.

***- Stanja, transakcije, ostale promjene i prihod/rashod***

**Početno stanje** **(kolona A)** odnosi se na vrijednost dugovanja (dio A) i potraživanja (dio B) vašeg poduzeća i njegovih ogranaka na početku promatranog razdoblja. Početno stanje treba biti u skladu sa završnim stanjem koje ste naveli za prethodno razdoblje. Ukoliko ovo nije slučaj, potrebno je navesti objašnjenje ili napomenu.

**Završno stanje** **(kolona G)** odnosi se na vrijednost dugovanja i potraživanja vašeg poduzeća i njegovih ogranaka na kraju promatranog razdoblja.

**Financijske transakcije** **(kolone B i C)** su transakcije koje se odnose na stjecanje ili prodaju financijskih potraživanja vašeg poduzeća od nerezidenata ili dugovanja prema nerezidentima. Kupovina dionica nerezidentnih poduzeća od strane vašeg poduzeća (i njegovih ogranaka), kupovina dionica vašeg poduzeća od strane nerezidenata, izdavanje ili kupovina obveznica, povećanje depozita na bankovnim računima i smanjivanje zajmova su primjeri transakcija koje povećavaju aktivu ili pasivu. Prodaja dionica nerezidentnog poduzeća od strane vašeg poduzeća (i njegovih ogranaka), prodaja dionica vašeg poduzeća od strane nerezidenata, otkup i prodaja obveznica, povlačenje sredstava sa bankovnih računa i otplate zajmova su primjeri transakcija koje smanjuju aktivu ili pasivu. Obračunanu a nedospjelu na plaćanje/naplatu kamatu potrebno je evidentirati kao financijsku transakciju koja **povećava obvezu/potraživanje** te je iskazati u koloni B za instrument na koji se odnosi. Ukoliko je došlo do plaćanja kamate koja je uzrokovala povećanje obveze (obračunata a nedospjela kamata) istu je neophodno evidentirati kao financijsku transakciju koja **smanjuje obvezu/potraživanje** te je iskazati u koloni C za instrument na koji se odnosi.

**Prihod/rashod (kolona H)** odnosi se na prihod/rashod koji vaše poduzeće ili strani ulagač može ostvariti posjedovanjem dionica (vrijednosnih papira) ili ekvivalentnih prava koja proizilaze iz vlasničkog udjela u poduzećima. Ovi iznosi bi trebali biti zabilježeni na osnovi datuma uplate/isplate dividendi (ili doznaka). U ovu kolonu se također unose podaci i o kamatama. Kamata bi trebala biti zabilježena na obračunskoj osnovi. Kamata koja je dospjela na naplatu/plaćanje, a nije izmirena treba biti zabilježena kao financijska transakcija u kategoriji **ostalo (promjene usljed drugih faktora)** za financijski instrument na koji se odnosi. Prihod/rashod uključuje i diskonte. Diskont je razlika između vrijednosti financijskog instrumenta u trenutku njegovog izdavanja i njegove krajnje otkupne vrijednosti.

***- Odnos između stavki koje se odnose na podatke***

Informacije koje su izvještavane u dijelovima A i B bi trebale da prikazuju sljedeće odnose:

* **završno stanje (kolona G)** = početno stanje (kolona A)

+ neto financijske transakcije(kolonaD)

+ ostale promjene (kolona E i F)

* **neto financijske transakcije (kolona D)** = povećanje (transakcije koje se odnose na stjecanje aktive ili pasive)

– smanjenje (transakcije koje se odnose na prodaju aktive ili pasive)

* **ostale promjene (kolone E i F)** = promjene zbog tečajnih razlika (uzrokovane

promjenama u deviznom tečaju, te otpisivanjem)

+ promjene usljed drugih faktora (uzrokovane reklasifikacijom

stavki, promjenama tržišne cijene i aritmetičkim greškama)

***- Vrednovanje***

Sve vrijednosti bi trebale biti izvještavane u tisućama KM. Molimo vas da iznose u stranim valutama pretvorite u KM.

**Financijske transakcije** **i** **prihod/rashod** koji su navedeni u stranoj valuti bi trebali biti pretvoreni u KM koristeći se srednjim tečajem na dan transakcije. Financijske transakcije i prihod/rashod bi trebali biti zabilježeni na bruto osnovi – to jest, prije odbitka provizija i brokerskih honorara.

**Stanja** koja su navedena u stranoj valuti bi trebala biti pretvorena u KM po srednjoj vrijednosti odgovarajućih kupovnih i prodajnih tečajeva koji su primjenljivi na odnosno razdoblje.

Vrednovanje transakcije bi se trebalo vršiti po stvarnim transakcijskim vrijednostima. Vrednovanje stanja treba da bude po tržišnoj vrijednosti (u nedostatku informacija, može se koristiti knjigovodstvena vrijednost).